Fostul preşedinte Traian Băsescu îi "recomandă" liderului PSD, Liviu Dragnea, "să se trezească din beţia puterii" şi să facă imediat o nouă propunere pentru funcţia de premier, care "să excludă desemnarea unui politician controlat de structurile de securitate" şi să răspundă şi exigenţelor preşedintelui. Băsescu mai spune că, în caz contrar, "pentru a asigura stabilitatea politică, Iohannis ar putea fi obligat să facă o desemnare nepotrivită".

Traian Băsescu scrie, vineri dimineaţă, pe contul său de Facebook, că Liviu Dragnea şi Klaus Iohannis pot găsi rapid soluţia potrivită dacă vorbesc între ei.

Fostul preşedinte spune că liderul PSD, "bine asistat de consultanţi israelieni", a avut un parcurs electoral "cinic, mincinos, dar perfect pentru a-şi atinge obiectivul câştigării alegerilor legislative", iar "rămas singur jucător pe terenul politicii româneşti, teren de pe care şi-a eliminat inclusiv propriul partid, i-a mai rămas doar să facă o propunere potrivită pentru funcţia de prim-ministru".

"Şi Dragnea a desemnat un funcţionar excepţional, dar nepotrivit pentru această funcţie. Nu mai argumentez de ce decât prin afirmaţia că această desemnare va genera suspiciuni consistente şi poate chiar neîncrederea aliaţilor faţă de noi, iar explicaţiile pe care, acum, le dă Dragnea la televizor nu vor face nici cât o ceapă degerată în faţa aliaţilor. Înţeleg perfect nevoia unei soluţii imediate pentru formarea Guvernului, iar aici Dragnea trebuie să-l ajute pe Iohannis făcând imediat o nouă propunere", afirmă fostul preşedinte.

El mai spune că această nouă propunere din partea liderului PSD ar trebui "să excludă desemnarea unui politician controlat de structurile de securitate" şi să răspundă şi exigenţelor preşedintelui.

"Altfel, pentru a asigura stabilitatea politică, Iohannis ar putea fi obligat să facă o desemnare nepotrivită. Dragnea, fără vorbe grele, fără supărare, eu doar mi-am făcut datoria de a sancţiona o greşeală a puterii. Sau tu nu accepţi ideea de opoziţie şi crezi că eşti, tu personal, singurul deţinător al soluţiilor corecte? Îţi recomand să te trezeşti din beţia puterii", adaugă Traian Băsescu.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.